Novoaleksandrovsk

Novoaleksandrovsk (ven.: Новоалекса́ндровск) om Venäman lidn Stavropolin randan lodehes. Se om Novoaleksandrovskan lidnümbrikon (edel vn 2017 semendkud — rajonan) administrativižeks keskuseks da palaks. Istorii Eländpunktan aluz om pandud vl 1804 kuti Novoaleksandrovskai-stanic (ven.: станица Новоалександровская) kozakištol i sirdnikoil Venäman keskuzgubernijoišpäi elänzoitmaha tahondad, miše varmitada valdkundan suviröunad i teid Mustmerennoks. Stanic sai lidnan statusad vl 1971 nügüdläiženke nimenke. Vll 2004−2017 lidn oli rajonan erigoittud lidnankundaks ičeze tobmudenke. Novoaleksandrovskan ižandusen päsarak om sömtegimišt (lihakombinat, villänpurnud, jauhon tehmine), mugažo kombisötken tegim, stökolmülütimiden tegim, omblendfabrik (sobad lapsiden täht) i betontegesiden pästandan edheotand ratas lidnas. Geografijan andmused Lidn sijadase ümbrikon keskuzpalas, Rasševatk-jogen randoil (ven.: Расшеватка 74 km pitte, Jegorlikan i Manič-jogen hurapol'ne bassein), 131 metrad ü.m.t. keskmäižel korktusel. Novoaleksandrovsk seižub kesked maižanduzrajonad, toižetujan nepstoindan zonas, paneb 450..550 mm sadegid vodes keskmäras. Matkad Stavropolihesai om 77 km suvipäivnouzmha orhal. Rasševatk-raudtestancii radab vspäi 1897, sijadase «Kropotkin — Stavropol'»-jonol. Eläjad Vn 2010 Venäman rahvahanlugemižen mödhe lidnan eläjiden lugu oli 26 757 ristitud, ümbrikon ristitišton kaks' videndest. Vl 2018 lidnan ristitišt oli 26 997 eläjad. Kaikiš suremb lidnan ristitišt oli 29 tuhad eläjid vozil 1996−2000. Rahvahad (enamba 1 % vl 2010): venälaižed — 89,5 %, armenijalaižed — 3,6 %, čiganalaižed — 3,3 %, toižed rahvahad — 3,2 %, rahvahuden ozutandata — 0,4 %. Ortodoksižen hristanuskondan kaks' pühäpertid oma avaitud lidnas: Mikoi-arhangelan jumalanpert' i ph. Ioann Vostorgov-moknikan časoun'. Openduz Lidnan opendusen aluzkundad oma üks'toštkümne päivkodid, gimnazii, licei, koume keskškolad, muzikškol, čomamahtoine škol i sportškol lapsiden täht. Privatižen Stavropolin kooperativižen tehnikuman filial om lidnan professionaližen opendusen aluzkundaks. Galerei Homaičendad Irdkosketused Novoaleksandrovskan lidnümbrikon tobmuden sait (newalexandrovsk.gosuslugi.ru) i sen vanh versii (newalexandrovsk.ru, edel vn 2023 redukud). (ven.)